CELEX: 32020D1237
Language: ro
Date: 2020-08-25 00:00:00
Title: Decizia (UE) 2020/1237 a Comisiei din 25 august 2020 de autorizare a Regatului Unit să aplice o prelungire a anumitor perioade specificate la articolele 3 și 11 din Regulamentul (UE) 2020/698 al Parlamentului European și al Consiliului [notificată cu numărul C(2020) 5757] (Numai textul în limba engleză este autentic)

31.8.2020   
               
               
                  RO
               
               
                  Jurnalul Oficial al Uniunii Europene
               
               
                  L 282/22
               
            
         DECIZIA (UE) 2020/1237 A COMISIEI
         din 25 august 2020
         de autorizare a Regatului Unit să aplice o prelungire a anumitor perioade specificate la articolele 3 și 11 din Regulamentul (UE) 2020/698 al Parlamentului European și al Consiliului
         
            
               [notificată cu numărul C(2020) 5757]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2020/698 al Parlamentului European și al Consiliului din 25 mai 2020 de stabilire a unor măsuri specifice și temporare, în contextul epidemiei de COVID-19, privind reînnoirea sau prelungirea anumitor certificate, licențe, permise și autorizații, precum și amânarea anumitor controale și formări periodice în anumite domenii ale legislației din sectorul transporturilor (1), în special articolul 3 alineatul (3) și articolul 11 alineatul (4), coroborate cu articolul 131 din Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice,
         întrucât:
         
                     (1)
                  
                  
                     Articolul 3 alineatul (1) din Regulamentul (UE) 2020/698 prelungește valabilitatea permiselor de conducere care, în condiții normale, ar fi expirat sau ar urma să expire în perioada 1 februarie 2020‐31 august 2020.
                  
               
                     (2)
                  
                  
                     Articolul 11 alineatul (2) din Regulamentul (UE) 2020/698 prelungește termenele pentru finalizarea, de către titularul unui permis de mecanic de locomotivă, a verificărilor periodice care, în condiții normale, ar fi expirat sau ar urma să expire în perioada 1 martie 2020-31 august 2020.
                  
               
                     (3)
                  
                  
                     Prin scrisoarea din 31 iulie 2020, Regatul Unit a prezentat o cerere motivată de autorizare a aplicării unei prelungiri cu patru luni a perioadei cuprinse între 1 februarie 2020 și 31 august 2020 specificate la articolul 3 alineatul (1) din regulamentul respectiv, precum și o prelungire cu patru luni a perioadei de șapte luni specificate la același articol 3 alineatul (1). Prin aceeași scrisoare, Regatul Unit a prezentat și o cerere motivată de autorizare a aplicării unei prelungiri cu patru luni a perioadei cuprinse între 1 martie 2020 și 31 august 2020 specificate la articolul 11 alineatul (2) din regulamentul respectiv.
                  
               
                     (4)
                  
                  
                     În ceea ce privește permisele de conducere în temeiul Directivei 2006/126/CE a Parlamentului European și a Consiliului (2), potrivit informațiilor furnizate de Regatul Unit, în Regatul Unit, instituția responsabilă de eliberarea permiselor de conducere este DVLA (Driver and Vehicle Licensing Agency); aceasta deține date privind 49 de milioane de titulari de permise de conducere și peste 40 de milioane de deținători de vehicule înmatriculate. În medie, DVLA primește aproximativ 1,6 milioane de trimiteri poștale în fiecare lună. Deși canalele online ale DVLA au fost disponibile pe parcursul pandemiei, unele operațiuni nu pot fi realizate decât prin depunerea unei cereri pe suport de hârtie, însoțită de documente justificative. Printre aceste operațiuni se numără reînnoirea permiselor de conducere în anumite circumstanțe. În fiecare lună, DVLA primește peste 200 000 de cereri de reînnoire pe suport de hârtie de la conducătorii auto care trebuie să prelungească perioada de valabilitate administrativă a permisului lor sau dreptul de conducere, în cazul în care au 70 de ani sau mai mult. Printre persoanele care depun cereri pe suport hârtie se numără și conducătorii auto profesioniști care trebuie să își reînnoiască dreptul de a conduce camioane și/sau autobuze, precum și persoanele care trebuie să își reînnoiască un permis de conducere care face obiectul unor restricții din motive medicale. Regatul Unit consideră că pentru prelucrarea acestor cereri și reînnoirea acestor permise este necesară prezența unui număr considerabil de angajați în unitatea de eliberare a permiselor din cadrul DVLA. Instituția din Irlanda de Nord responsabilă de reînnoirea permiselor de conducere este DVA (Driver and Vehicle Agency); aceasta se confruntă cu același gen de constrângeri ca și DVLA în ceea ce privește capacitatea sa de a reînnoi permisele de conducere.
                  
               
                     (5)
                  
                  
                     Pentru a preveni și a limita răspândirea pandemiei de COVID-19, au fost introduse cerințe privind închiderea anumitor întreprinderi și spații, precum și restricții privind circulația și reuniunile, în Anglia și Țara Galilor la 26 martie [The Health Protection (Coronavirus, Restrictions) (England) Regulations 2020; The Health Protection (Coronavirus Restrictions) (Wales) Regulations 2020], în Scoția la 28 martie [The Health Protection (Coronavirus) (Restrictions) (Scotland) Regulations 2020] și în Irlanda de Nord la 28 martie [The Health Protection (Coronavirus, Restrictions) Regulations (Northern Ireland) 2020].
                  
               
                     (6)
                  
                  
                     Potrivit informațiilor furnizate de Regatul Unit, DVLA dispune de 6 000 de angajați care lucrează preponderent într-o singură clădire, în care se desfășoară toate activitățile legate de eliberarea permiselor. Din momentul impunerii restricțiilor determinate de pandemia de COVID-19, DVLA a trebuit să reducă numărul angajaților prezenți la fața locului de la 6 000 la 800, în primele faze ale restricțiilor respective prezența la fața locului fiind limitată la doar 300 de angajați. Aceasta a însemnat că DVLA nu a fost în măsură să facă față volumului obișnuit de tranzacții. În condiții normale, DVLA prelucrează lunar aproximativ 140 000 de cereri de reînnoire pe suport de hârtie. În aprilie 2020, numărul cererilor prelucrate a scăzut sub 13 000, în timp ce în luna mai 2020 acesta s-a situat cu puțin sub 30 000.
                  
               
                     (7)
                  
                  
                     Deși se depun toate eforturile pentru a spori capacitatea, menținerea măsurilor de distanțare socială obligatorii din punct de vedere juridic continuă să afecteze în mod semnificativ numărul angajaților DVLA disponibili în același timp pentru a prelucra cererile. Legea din Țara Galilor, unde își are sediul DVLA, impune organizațiilor să ia toate măsurile rezonabile pentru a se asigura că în anumite locații se păstrează o distanță de doi metri. Numărul de angajați care pot fi prezenți într-un anumit moment în unitatea responsabilă de eliberarea permiselor este limitat în prezent la aproximativ 1 600 de persoane, ceea ce reprezintă o reducere de 75 % față de situația anterioară pandemiei de COVID-19. În consecință, numărul cererilor de reînnoire pe care le poate prelucra și finaliza în prezent DVLA este semnificativ mai mic de 200 000 pe lună și nu va reveni la normal decât cel mai devreme în 2021.
                  
               
                     (8)
                  
                  
                     Conform informațiilor furnizate de Regatul Unit, previziunile actuale indică faptul că, în perioada 1 septembrie 2020-31 decembrie 2020, DVLA va primi aproximativ 1,5 milioane de cereri de reînnoire a permiselor de conducere. În acest context, DVLA se așteaptă să primească lunar aproximativ 200 000 de cereri pe suport de hârtie.
                  
               
                     (9)
                  
                  
                     Conform informațiilor furnizate de Regatul Unit, DVLA continuă să pună în aplicare măsuri suplimentare pentru a atenua impactul reducerii semnificative a personalului. Totuși, aceste măsuri nu sunt suficiente pentru a permite DVLA să revină la prelucrarea a 200 000 de cereri de reînnoire pe suport de hârtie pe lună, și aceasta în pofida faptului că măsurile luate sunt cuprinzătoare și includ introducerea muncii în schimburi pentru a prelucra cererile în afara orelor normale de lucru, creșterea numărului de angajați și asigurarea de spații de lucru pentru aceștia, precum și închirierea de spații suplimentare de birouri pentru a permite desfășurarea unui volum mai mare de activități de acordare a permiselor, respectând totodată normele de distanțare socială pentru a atenua impactul pandemiei de CODVID-19. Deși vor contribui la revenirea la capacitatea normală în 2021, aceste măsuri nu vor fi suficiente pentru a permite DVLA să revină la prelucrarea a 200 000 de cereri de reînnoire a permiselor de conducere pe suport de hârtie în fiecare lună în perioada septembrie-decembrie 2020.
                  
               
                     (10)
                  
                  
                     Potrivit informațiilor furnizate de Regatul Unit, birourile DVA (Irlanda de Nord) au fost închise la 27 martie 2020, iar prelucrarea cererilor pe suport de hârtie a încetat. Personalul care lucrează de la distanță a putut prelucra cererile depuse prin intermediul canalelor online, dar nu a fost posibilă prelucrarea cererilor pe suport de hârtie. DVA a mărit treptat numărul de angajați care lucrează la birou, inițial pentru a prelucra cererile depuse de lucrătorii esențiali, și le-a asigurat temporar spații de lucru suplimentare pentru a asigura menținerea distanțării sociale. O parte a personalului continuă să lucreze de la distanță. În prezent, restricțiile se relaxează treptat, însă din cauza constrângerilor aflate încă în vigoare, situația rămâne dificilă pentru persoanele care au nevoie de un medic pentru completarea formularelor medicale care trebuie anexate la cererea de permis de conducere. La fel ca în cazul DVLA, orice reinstituire a restricțiilor ar avea un impact suplimentar asupra capacității DVA de a prelucra cererile.
                  
               
                     (11)
                  
                  
                     Potrivit informațiilor furnizate de Regatul Unit, un alt factor care afectează revenirea la normalitate este faptul că mulți conducători auto nu au fost în măsură să solicite reînnoirea permiselor lor. În martie 2020, anumite grupuri de persoane, inclusiv cele considerate deosebit de expuse la riscul de a dezvolta o boală gravă din cauza COVID-19 sau cele extrem de vulnerabile din punct de vedere clinic, au fost sfătuite să adopte o serie de măsuri mai stricte pentru a se izola de alte persoane. Aceasta a însemnat că acești conducători auto nu au reușit să obțină formularele necesare pe suport de hârtie și nici să se supună unor evaluări medicale pentru a putea depune o cerere pe suport de hârtie pentru reînnoirea permiselor lor de conducere. Deși restricțiile se relaxează treptat în Regatul Unit, iar conducătorii auto sunt în măsură să își reia mai multe dintre activitățile zilnice, persistă o serie de constrângeri. Aceasta înseamnă că unii dintre acești conducători auto nu sunt încă în măsură să furnizeze toate documentele necesare pentru a depune o cerere valabilă de reînnoire. În plus, restricțiile se relaxează într-un ritm diferit în diferitele națiuni ale Regatului Unit, ceea ce complică și mai mult situația.
                  
               
                     (12)
                  
                  
                     Potrivit informațiilor furnizate de Regatul Unit, persoanele în vârstă de 70 de ani sau mai mult și cele care suferă de anumite afecțiuni medicale preexistente ar (putea) dori să reducă la minimum contactul cu alte persoane și ar prefera să nu intre în oficiile poștale sau în cabinele fotografice pentru a obține documentația necesară în vederea completării unei cereri pe suport de hârtie. Se estimează că, pentru perioada septembrie 2020-31 decembrie 2020, aproximativ 650 000 de conducători auto cu vârsta de 70 de ani sau mai mult vor trebui să își reînnoiască permisele. Aceasta înseamnă că, în absența unei prelungiri suplimentare, începând cu luna septembrie 2020, unii dintre acești 650 000 de conducători auto și-ar putea pierde dreptul de a conduce.
                  
               
                     (13)
                  
                  
                     În ceea ce privește efectuarea verificărilor periodice pentru mecanicii de locomotivă în temeiul Directivei 2007/59/CE a Parlamentului European și a Consiliului (3), Regatul Unit consideră că aceasta va rămâne probabil imposibil de realizat după 31 august 2020, cel puțin în cazul unora dintre mecanicii de locomotivă.
                  
               
                     (14)
                  
                  
                     Potrivit informațiilor furnizate de Regatul Unit, în perioada 26 martie 2020-4 iulie 2020, un număr semnificativ de controale medicale periodice pentru mecanicii de locomotivă au fost suspendate ca urmare a măsurilor stricte instituite de guvern pentru a preveni răspândirea pandemiei de COVID-19. Restricțiile au început să se relaxeze la începutul lunii mai 2020, iar ulterior s-au reluat treptat controalele medicale periodice. Regatul Unit a emis orientări cu privire la modul de desfășurare a controalelor periodice în contextul aplicării măsurilor de control al pandemiei de COVID-19 aflate în vigoare. Cu toate acestea, deși relaxarea normelor de distanțare socială a permis efectuarea unor controale periodice, anularea a numeroase programări în perioada martie 2020-iulie 2020 a condus la acumularea unui număr mare de controale medicale restante, care vor trebui realizate.
                  
               
                     (15)
                  
                  
                     Potrivit informațiilor furnizate de Regatul Unit, această acumulare de controale medicale restante (amânate) implică efectuarea unui număr suplimentar de 162 de controale medicale periodice pe lună, pe lângă cele 250 de controale medicale care vor trebui efectuate în medie până la sfârșitul lunii decembrie 2020. Acest lucru va impune o presiune suplimentară asupra volumului de muncă al medicilor și clinicienilor care efectuează aceste verificări periodice, obligându-i totodată pe mecanicii de locomotivă să parcurgă distanțe mari pentru a se prezenta la centrele medicale, în cazul introducerii unor măsuri specifice de limitare a circulației în localitatea lor.
                  
               
                     (16)
                  
                  
                     Potrivit informațiilor furnizate de Regatul Unit, în cadrul procedurilor stabilite pentru verificarea aptitudinilor din punct de vedere medical și a competențelor mecanicilor de locomotivă, se pot trata mai puține cazuri decât în mod normal, din cauza restricțiilor în materie de distanțare socială și a cerințelor suplimentare privind curățenia. Acest lucru sporește dificultatea de a gestiona controalele periodice amânate care s-au acumulat. În plus, este de așteptat ca o serie de mecanici de locomotivă să nu se poată prezenta nici în viitor la o clinică sau la un centru de formare, din cauza vulnerabilității lor clinice, câtă vreme virusul rămâne prezent la nivelul întregii populații.
                  
               
                     (17)
                  
                  
                     Prin urmare, Regatul Unit trebuie autorizat să aplice o prelungire a perioadei cuprinse între 1 februarie 2020 și 31 august 2020 specificată la articolul 3 alineatul (1) din Regulamentul (UE) 2020/698, precum și o prelungire a perioadei de șapte luni specificate la același articol. De asemenea, Regatul Unit trebuie autorizat să aplice o prelungire cu patru luni a perioadei cuprinse între 1 martie 2020 și 31 august 2020 specificată la articolul 11 alineatul (2) din Regulamentul (UE) 2020/698,
                  
               ADOPTĂ PREZENTA DECIZIE:
         
            Articolul 1
            Regatul Unit este autorizat să aplice următoarele prelungiri ale perioadelor specificate la articolul 3 alineatul (1) și la articolul 11 alineatul (2) din Regulamentul (UE) 2020/698:
            
                        (a)
                     
                     
                        o prelungire cu patru luni a perioadei cuprinse între 1 februarie 2020 și 31 august 2020 specificată la articolul 3 alineatul (1) din Regulamentul (UE) 2020/698;
                     
                  
                        (b)
                     
                     
                        o prelungire cu patru luni a perioadei de șapte luni specificate la articolul 3 alineatul (1) din Regulamentul (UE) 2020/698;
                     
                  
                        (c)
                     
                     
                        o prelungire cu patru luni a perioadei cuprinse între 1 martie 2020 și 31 august 2020 specificată la articolul 11 alineatul (2) din Regulamentul (UE) 2020/698.
                     
                  
         
            Articolul 2
            Prezenta decizie se adresează Regatului Unit al Marii Britanii și Irlandei de Nord.
         
         
            Adoptată la Bruxelles, 25 august 2020.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 165, 27.5.2020, p. 10.
         
            (2)  Directiva 2006/126/CE a Parlamentului European și a Consiliului din 20 decembrie 2006 privind permisele de conducere (JO L 403, 30.12.2006, p. 18).
         
            (3)  Directiva 2007/59/CE a Parlamentului European și a Consiliului din 23 octombrie 2007 privind certificarea mecanicilor de locomotivă care conduc locomotive și trenuri în sistemul feroviar comunitar (JO L 315, 3.12.2007, p. 51).